CELEX: 32009D0383
Language: el
Date: 2009-05-14 00:00:00
Title: 2009/383/ΕΚ: Απόφαση της Επιτροπής, της 14ης Μαΐου 2009 , για την αναστολή του οριστικού δασμού αντιντάμπινγκ που επιβλήθηκε με τον κανονισμό (ΕΚ) αριθ. 1683/2004 του Συμβουλίου στις εισαγωγές glyphosate καταγωγής Λαϊκής Δημοκρατίας της Κίνας

15.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 120/20
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 14ης Μαΐου 2009
   για την αναστολή του οριστικού δασμού αντιντάμπινγκ που επιβλήθηκε με τον κανονισμό (ΕΚ) αριθ. 1683/2004 του Συμβουλίου στις εισαγωγές glyphosate καταγωγής Λαϊκής Δημοκρατίας της Κίνας
   (2009/383/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («βασικός κανονισμός»), και ιδίως το άρθρο 14 παράγραφος 4,
   Έπειτα από διαβούλευση με τη συμβουλευτική επιτροπή,
   Εκτιμώντας τα ακόλουθα:
   Α.   ΔΙΑΔΙΚΑΣΙΑ
   
   
               (1)
            
            
               Έπειτα από έρευνα επανεξέτασης που διενεργήθηκε σύμφωνα με το άρθρο 11 παράγραφος 2 του βασικού κανονισμού («έρευνα επανεξέτασης»), το Συμβούλιο, με τον κανονισμό (ΕΚ) αριθ. 1683/2004 (2), επέβαλε οριστικό δασμό αντιντάμπινγκ στις εισαγωγές του προϊόντος glyphosate καταγωγής Λαϊκής Δημοκρατίας της Κίνας, που υπάγεται σήμερα στους κωδικούς ΣΟ ex 2931 00 95 (κωδικός TARIC 2931009582) και ex 3808 93 27 (κωδικός TARIC 3808932719) («σχετικό προϊόν»). Ο δασμός επεκτάθηκε στις εισαγωγές glyphosate που αποστέλλεται από τη Μαλαισία (είτε δηλώνεται το προϊόν αυτό ως καταγωγής Μαλαισίας είτε όχι) (κωδικοί TARIC 2931009581 και 3808932711), με εξαίρεση τις εισαγωγές glyphosate που παράγεται από την Crop protection (M) Sdn. Bhd., Lot 746, Jalan Haji Sirat 4 ½ Miles, off Jalan Kapar, 42100 Klang, Selangor Darul Ehsan, Μαλαισία (πρόσθετος κωδικός TARIC A 309), και στις εισαγωγές glyphosate που αποστέλλεται από την Ταϊβάν (είτε δηλώνεται το προϊόν αυτό ως καταγωγής Ταϊβάν είτε όχι) (κωδικοί TARIC 2931009581 και 3808932711), με εξαίρεση τις εισαγωγές glyphosate που παράγεται από την Sinon Corporation, No 23, Sec. 1, Mei Chuan W. Rd, Taichung, Ταϊβάν (πρόσθετος κωδικός TARIC A 310). Ο συντελεστής του δασμού αντιντάμπινγκ είναι 29,9 %.
            
         
               (2)
            
            
               Η AUDACE, μια ένωση χρηστών και διανομέων του σχετικού προϊόντος, διαβίβασε στοιχεία από τα οποία προκύπτει μεταβολή των συνθηκών της αγοράς μετά το διάστημα που κάλυπτε η έρευνα επανεξέτασης η οποία διεξήχθη λόγω της επικείμενης τότε λήξης των ισχυόντων μέτρων (δηλαδή από την 1η Ιανουαρίου 2002 έως τις 31 Δεκεμβρίου 2002), και ισχυρίστηκε ότι η μεταβολή αυτή δικαιολογεί την αναστολή των μέτρων που ισχύουν σήμερα, σύμφωνα με το άρθρο 14 παράγραφος 4 του βασικού κανονισμού. Συνεπώς, η Επιτροπή εξέτασε κατά πόσο δικαιολογείται η εν λόγω αναστολή.
            
         B.   ΑΙΤΙΟΛΟΓΙΑ
   
   
               (3)
            
            
               Το άρθρο 14 παράγραφος 4 βασικού κανονισμού προβλέπει ότι, για λόγους προστασίας του συμφέροντος της Κοινότητας, μπορούν να ανασταλούν τα μέτρα αντιντάμπινγκ με την αιτιολογία ότι οι συνθήκες της αγοράς άλλαξαν προσωρινά σε βαθμό που η ζημία να είναι απίθανο να επαναληφθεί συνεπεία της αναστολής και υπό την προϋπόθεση ότι έχει παρασχεθεί στον κοινοτικό κλάδο παραγωγής η δυνατότητα να διατυπώσει τυχόν παρατηρήσεις, οι οποίες και συνεκτιμώνται. Το άρθρο 14 παράγραφος 4 διευκρινίζει ότι τα εν λόγω μέτρα αντιντάμπινγκ μπορούν να επανεισαχθούν ανά πάσα στιγμή, αν δεν δικαιολογείται πλέον η αναστολή.
            
         
               (4)
            
            
               Όσον αφορά τον κοινοτικό κλάδο παραγωγής, σημειώνεται ότι η κατάστασή του βελτιώθηκε έως το πρώτο εξάμηνο του 2008. Λόγω της μεγάλης αύξησης των τιμών στην κοινοτική αγορά, της αύξησης του όγκου και της αξίας των πωλήσεων και των σχετικά σταθερών εξόδων παραγωγής, τα κέρδη, εκφραζόμενα ως ποσοστό του κύκλου εργασιών, αυξήθηκαν σημαντικά. Αυτές οι θετικές τάσεις επιβεβαιώνονται από πιο πρόσφατα στοιχεία σχετικά με τον κύριο κοινοτικό παραγωγό, που αντιπροσωπεύει τη μεγάλη πλειονότητα του όγκου παραγωγής και πωλήσεων του κοινοτικού κλάδου παραγωγής. Με βάση τις πληροφορίες που είναι σήμερα διαθέσιμες για την αγορά, δεν αναμένεται σημαντική μεταβολή της κατάστασης αυτής σε περίπτωση αναστολής των μέτρων.
            
         
               (5)
            
            
               Ο κοινοτικός κλάδος παραγωγής επιβεβαίωσε ότι σήμερα το επίπεδο των τιμών του στην κοινοτική αγορά παραμένει γενικά αμετάβλητο, παρά το γεγονός ότι οι τιμές των εξαγωγών από τη Λαϊκή Δημοκρατία της Κίνας μειώθηκαν σημαντικά από τον Ιούλιο του 2008 και μετά.
            
         
               (6)
            
            
               Η αυξανόμενη παραγωγική ικανότητα και παραγωγή στη Λαϊκή Δημοκρατία της Κίνας θα μπορούσε να έχει μεσοπρόθεσμα ή μακροπρόθεσμα πτωτική επίδραση στις κοινοτικές τιμές του προϊόντος glyphosate. Ωστόσο, τα σημερινά στοιχεία δείχνουν ότι η επίπτωση αυτή αναμένεται να απορροφηθεί σε μεγάλο βαθμό από την αύξηση της παγκόσμιας ζήτησης.
            
         
               (7)
            
            
               Δεν υπάρχουν στοιχεία που να υποδεικνύουν ότι η αναστολή δεν θα αποβεί σε όφελος της Κοινότητας.
            
         
               (8)
            
            
               Συμπερασματικά, λόγω της προσωρινής αλλαγής των συνθηκών της αγοράς, και ιδίως του σημερινού επιπέδου τιμών στην κοινοτική αγορά, σε συνδυασμό με τα σημερινά υψηλά επίπεδα κερδών του κοινοτικού κλάδου παραγωγής, παρά τη μείωση των τιμών εξαγωγής από τη Λαϊκή Δημοκρατία της Κίνας κατά τους τελευταίους μήνες, θεωρείται ότι η ζημία που προκύπτει από τις εισαγωγές του σχετικού προϊόντος καταγωγής Λαϊκής Δημοκρατίας της Κίνας είναι απίθανο να επαναληφθεί λόγω της αναστολής. Συνεπώς, προτείνεται να ανασταλούν για εννέα μήνες τα ισχύοντα μέτρα, σύμφωνα με το άρθρο 14 παράγραφος 4 βασικού κανονισμού.
            
         Γ.   ΔΙΑΒΟΥΛΕΥΣΗ ΜΕ ΤΟΝ ΚΟΙΝΟΤΙΚΟ ΚΛΑΔΟ ΠΑΡΑΓΩΓΗΣ
   
   
               (9)
            
            
               Σύμφωνα με το άρθρο 14 παράγραφος 4 βασικού κανονισμού, η Επιτροπή ενημέρωσε τον κοινοτικό κλάδο παραγωγής σχετικά με την πρόθεσή της να αναστείλει τα ισχύοντα μέτρα αντιντάμπινγκ. Ο κοινοτικός κλάδος παραγωγής είχε τη δυνατότητα να διατυπώσει τις παρατηρήσεις του, οι οποίες ελήφθησαν υπόψη.
            
         Δ.   ΣΥΜΠΕΡΑΣΜΑ
   
   
               (10)
            
            
               Συνεπώς, η Επιτροπή θεωρεί ότι πληρούνται όλες οι προϋποθέσεις για την αναστολή του δασμού αντιντάμπινγκ που επιβλήθηκε στο σχετικό προϊόν, σύμφωνα με το άρθρο 14 παράγραφος 4 του βασικού κανονισμού. Ως εκ τούτου, ο δασμός αντιντάμπινγκ που επιβλήθηκε με τον κανονισμό (ΕΚ) αριθ. 1683/2004 θα πρέπει να ανασταλεί για χρονικό διάστημα εννέα μηνών.
            
         
               (11)
            
            
               Αν αλλάξει στη συνέχεια η κατάσταση που οδήγησε στην αναστολή, η Επιτροπή μπορεί να επαναφέρει τα μέτρα αντιντάμπινγκ καταργώντας τη μερική αναστολή των δασμών αντιντάμπινγκ,
            
         ΑΠΟΦΑΣΙΖΕΙ:
   Άρθρο 1
   Ο οριστικός δασμός αντιντάμπινγκ που επιβλήθηκε με τον κανονισμό (ΕΚ) αριθ. 1683/2004 στις εισαγωγές του προϊόντος glyphosate, που υπάγεται στους κωδικούς ΣΟ ex 2931 00 95 (κωδικός TARIC 2931009582) και ex 3808 93 27 (κωδικός TARIC 3808932719) καταγωγής Λαϊκής Δημοκρατίας της Κίνας, και ο οποίος επεκτάθηκε στις εισαγωγές glyphosate που αποστέλλεται από τη Μαλαισία (είτε δηλώνεται το προϊόν αυτό ως καταγωγής Μαλαισίας είτε όχι) (κωδικοί TARIC 2931009581 και 3808932711), με εξαίρεση τις εισαγωγές του glyphosate που παράγεται από την Crop protection (M) Sdn. Bhd., Lot 746, Jalan Haji Sirat 4 ½ Miles, off Jalan Kapar, 42100 Klang, Selangor Darul Ehsan, Μαλαισία (πρόσθετος κωδικός TARIC A 309), και στις εισαγωγές glyphosate που αποστέλλεται από την Ταϊβάν (είτε δηλώνεται το προϊόν αυτό ως καταγωγής Ταϊβάν είτε όχι) (κωδικοί TARIC 2931009581 και 3808932711), με εξαίρεση τις εισαγωγές glyphosate που παράγεται από την Sinon Corporation, No 23, Sec. 1, Mei Chuan W. Rd, Taichung, Ταϊβάν (πρόσθετος κωδικός TARIC A 310), αναστέλλεται για χρονικό διάστημα εννέα μηνών.
   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 14 Μαΐου 2009.
      
         
            Για την Επιτροπή
         
         Catherine ASHTON
         
         
            Μέλος της Επιτροπής
         
      
   
   
      (1)  ΕΕ L 56 της 6.3.1996, σ. 1.
   
      (2)  ΕΕ L 303 της 30.9.2004, σ. 1.